Gitte Seeberg (KF), 2002-12-06:
Indledningsvis vil jeg sige, at vi i Det Konservative Folkeparti er utrolig glade for de mange aftaler, der er indgået på delområder i forbindelse med finansloven for 2003, og vi har været meget glade for det brede samarbejde om finansloven, som det er lykkedes at blive enige om.
Det tegner godt for det kommende års arbejde.
Politik drejer sig om at prioritere.
Når vi har denne tredje behandling i dag og på mandag, er det for at diskutere, hvordan vi mener, man bør prioritere de milliarder af kroner, som det offentlige næste år lægger beslag på.
Regeringen har med sit finanslovforslag og den endelige aftale givet sit bud på, i hvilken rækkefølge opgaverne, som
samfundet har, skal udføres.
Derfor er regeringens finanslov igen i år renset for alt, hvad der hedder nye skatter eller højere afgifter.
Ja, faktisk tager vi med denne finanslov allerede fat på arbejdet med at skrue ned for dem.
Det sker som bekendt med nedsættelserne af afgifterne på spiritus, sodavand og cigaretter.
Det er en prioritering, som vi fra konservativ side kun kan være tilfredse med.
Den tidligere regering havde ikke afsat tilstrækkelige penge til forskning og uddannelse.
Tværtimod var der en kraftig faldende profil især inden for forskning.
Det ændrer vi nu på.
Vi styrker forskningen med over 3 mia. kr. i de kommende år.
Det er 3 mia. kr., som øger mulighederne for, at Danmark kommer i front på forskningsområdet og skaber forudsætningerne for, at Danmark også i fremtiden forvalter sit mest værdifulde råstof med omtanke. Forskning fører jo til viden, viden til idérigdom, og denne idérigdom giver Danmark økonomisk velfærd.
Derfor har det været helt afgørende for Det Konservative Folkeparti, at den tidligere regerings nedprioritering af dette vigtige område er blevet afløst af en målrettet satsning. Også uddannelserne ryger op på ranglisten.
Regeringen afsætter næste år ekstra penge til erhvervsskoler, efterskoler, produktionsskoler og højskoler.
Denne prioritering rækker længere end næste kalenderår.
Derudover har regeringen i samarbejde med de øvrige satspuljepartier endnu en gang styrket indsatsen over for de svageste medborgere.
Fra konservativ side er vi især glade for, at det langt om længe er lykkedes at få indført en behandlingsgaranti til alle narkomaner.
Narkomanerne og deres pårørende skal være sikre på, at samfundet tager deres problem alvorligt. De skal vide, at samfundet er klar med hjælp, når de beder om det.
Også initiativer for at nedbryde den negative sociale arv er satspuljepartierne blevet enige om.
66 mio. kr. er afsat hertil plus 4 mio. kr. med aftalen med Dansk Folkeparti.
Det bemærkes, at der på det sociale område er afsat penge ud over satspuljemidlerne, og det må sågar siges at være noget af en nyskabelse.
Forliget om flere og bedre boliger vil jeg også nævne.
De næste 5 år vil der blive bygget i størrelsesordenen 3.500-4.000 ungdomsboliger, noget, der er et meget stort behov for.
Der er også iværksat initiativer, der skal gøre det mere attraktivt at bygge privat udlejningsbyggeri.
Det forventes, at der vil blive bygget omkring 800 boliger årlig.
Ligeledes vil der blive bygget flere almennyttige boliger, herunder boliger til ældre.
Det er en meget fin aftale, der i løbet af en årrække vil afhjælpe en del af mangelen på lejeboliger. Det er muligt at forbedre velfærden uden at hæve skatter og afgifter, og det er muligt at målrette hjælpen og servicen til borgerne, men det kræver, at man er villig til at prioritere, og det er den borgerlige regering.
Med denne finanslov er det endnu en gang lykkedes at gøre det, den nuværende opposition i sidste valgkamp kaldte umuligt: klare velfærdsforbedringer, målrettede initiativer og bedre service til borgerne uden ekstra skatter og afgifter.
Fakta er jo, at alle regeringens initiativer og prioriteringer ikke bare er finansieret krone for krone, de er finansieret krone for krone inden for det gældende skattestop, og det er vi fra De Konservatives side meget glade for.
Vi har med interesse læst de mange ændringsforslag, som oppositionen er kommet med, og som det fremgår, er ønskelisten jo lang.
Det er derfor meget passende, at vi behandler forslagene her i julemåneden.
Nogle af forslagsstillerne er mere realistiske i deres ønsker end andre, men jeg vil gerne kvittere alle forslagsstillerne for det arbejde, der er blevet lagt i at vise, hvordan partierne prioriterer.
Før valget var der en udbredt snak om, at man ikke kunne se forskel på partierne, at det var hip som hap, hvem man stemte på.
Det har den ikke, og det synes jeg vi skal være taknemlige over.
Der er åbenbart blandt de fleste oppositionspartier stadig en udbredt opfattelse af, at skatteskruen sagtens lige kan få et par drej mere.
Hvis det ikke skulle være nok til at finansiere ønskerne på ønskesedlen, ja, så kan man jo altid opfinde en ny afgift eller to.
Det er en gammel og kendt opskrift, og en opskrift, vi så ført ud i livet under den tidligere regering - 100 nye afgifter på knap 9 år blev det til, før vælgerne sagde stop.
Derfor siger vi også nej til alle oppositionens mange forslag om nye skatter.
Socialdemokratiets mange forslag om øgede skatter på erhvervslivet, må vi sige er heller ikke vores opskrift.
skatternes og afgifternes himmelflugt.
Med hensyn til oppositionens ændringsforslag er der da heldigvis også nogle gode forslag.
Jeg tænker her især på miljø- og uddannelsesområdet.
Vi er fra De Konservatives side meget bevidste om det ansvar, vi alle sammen har for vores miljø; generationernes kontrakt, forpligtelsen til at aflevere landet og naturen i en bedre stand, end vi modtog dem.
Lad mig slå fast: Vi er klar til at prioritere området.
Regeringen har nu fået ryddet op i et virvar af styrelser, udvalg, råd, nævn og puljer, og der skal så nu prioriteres videre.
Vi er tilfredse med de intiativer, der er taget, og her tænker jeg på de forbedrede muligheder for at komme ud i naturen og ikke mindst på den planlagte oprettelse af deciderede naturparker.
På dette års finanslov er der afsat 50 mio. kr. ekstra
til miljøet.
Det er vi glade for i Det Konservative Folkeparti, men vi betragter beløbet som en begyndelse på en mere målrettet miljøindsats.
Derfor vil vi også gerne fra konservativ side kæmpe videre for at få flere penge til denne indsats til gavn for natur og miljø, for os selv og ikke mindst vores efterkommere.
Jeg vil også gerne benytte lejligheden til at rose flere af forligspartierne bag det nuværende SU-forlig for deres vilje til at kigge nærmere på denne støtteordning.
Fra flere partier er der i de seneste uger blevet udtrykt ønske om at ændre ved nogle af ydelserne. De Radikale ser gerne, at handicappede uddannelsessøgende får ekstra støtte, mens Kristeligt Folkeparti ønsker flere penge til uddannelsessøgende forældre.
Begge forslag bør indgå i de forhandlinger, som undervisningsministeren vil indkalde til i det kommende forår.
Fra konservativ side kan vi bakke op om begge ønsker, men med vælgernes krav om nul skatter og afgifter kan vi lige så godt slå fast med det samme, at en eventuel reform af SU skal være udgiftsneutral, men det mener jeg også sagtens kan lade sig gøre.
Overordnet er der mange gode hensigter og kreativitet blandt forslagene, som vi i dag behandler, men ingen af dem kan ændre ved den prioritering, som vi fra konservativ side har lavet sammen med regeringen i år.
For selv om der er mange gode intentioner, skal tingene jo hænge sammen.
har været en stor succes.
Og jeg mener også, at selv skeptikerne burde være enig i dette. Ventelisterne er for kraftig nedadgående, behandlingsgarantien er indført, og effektiviteten er steget. Derfor undrede det mig også at kunne konstatere, at Det Radikale Venstre stædigt fastholder en modvilje mod at videreføre ordningen med ekstra penge til nedbringelse af ventelisterne.
Men som det fremgår, har regeringen i aftalen med Dansk Folkeparti sat flere penge af til puljen til nedbringelse af ventelister.
Det samme skete også i forbindelse med aftalen
med amterne.
Det har været en klar succes, og vi er glade for, at vi kan videreføre det.
Jeg vil så sige, at vi har læst De Radikales forslag til en skattereform med interesse, og det har vi også gjort tidligere.
Jeg vil gerne sige, at vi støtter ikke ændringsforslagene for lige at lade det være klart, men jeg jeg synes, at der er mange interessante takter i udspillet.
Det Radikale Venstre er ligesom Det Konservative Folkeparti optaget af lavere indkomstskatter.
Jeg vil slutte med at sige, at vi er overordentlig glade for aftalen om finansloven.
Vi glæder os over aftalen med Dansk Folkeparti, hvor der i forhold til også de svage grupper er sket en forbedring.
Men at det har været muligt at lave så mange aftaler med forskellige forligskredse, synes vi er rigtig godt.